SKIATOPHYTUM L. BOL.: 
`N MORFOLOGIES-TAKSONOMIESE STUDIE. 


Deur O. A. LEISTNER. 
(Afdeling Plantkunde, Kimberley.) 


(Gebaseer op `n verhandeling ingelewer ter verkryging van die M.Sc.-graad 
in Plantkunde aan die Universiteit van Stellenbosch, November 1954.) 


INLEIDING. 


Skiatophytum L.Bol. is `n genus van die Mesembryanthemeae (Aizoaceae). 
Dit is endemies in die suidwestelike Kaapprovinsie. 

Die algemene opvatting is dat die genus monotipies is met S. tripolium 
(L.) L.Bol. as enigste species. G. Schwantes het hierdie opvatting in 
twyfel getrek en het aan die hand gegee dat die soort deurtastend onder- 
soek moet word. 

Met hierdie doel en om ’n beter insig in die genus en die familie te 
verkry, is hierdie studie onderneem. 

Tydens die ondersoek is `n groot reeks lewende en gedroogde materiaal 
uit verskillende dele van die ariaal van die genus bestudeer. 

Graag wil ek my opregte dank uitspreek aan prof. dr. P. G. Jordaan 
van die Universiteit van Stellenbosch, prof. dr. G. Schwantes van Kiel, 
mnr. H. Herre en mnr. H. Meyer, albei van die Botaniese Tuin, Stellen- 
bosch, dr. L. Bolus, die Direkteur van die Kew Herbarium en die kuratore 
van die Naturhistoriska Riksmuseet, die Sloane Herbarium en die Fielding 
Herbarium. 


VARIASIE. 


Tydens `n studie van gekweekte materiaal is SCHWANTES (onge- 
publiseerd) getref deur die groot variasie in die genus en het die mening 
uitgespreek dat dit nie as monotipies beskou kan word nie. 

Hy het opgemerk dat sekere eksemplare groter blomme dra as ander 
aan hom bekende plante van die geslag. 

Gedurende hierdie ondersoek is Mesembryanthemeae gevind wat 
uiterlik groot ooreenkomste toon met die genus onder bespreking en wat 
gekenmerk word deur besonder groot blomme. Hierdie plante is in 'n 
aparte nuwe geslag geplaas wat binnekort gepubliseer sal word. Materiaal 
van hierdie groep is aan SCHWANTES gestuur. Hy het vasgestel dat 

dit volkome ooreenstem' met die grootblommige eksemplare wat hy 
oorspronklik as behorende tot Skiatophytum beskou het. 

Verder is daar volgens SCHWANTES sekere plante waarvan die 
blomme na bestuiwing positief geotroop word. Die eksemplare wat deur 
DILLENIUS (1732) afgebeeld is, toon volgens SCHWANTES ook hierdie 
eienskap. 

Tydens hierdie ondersoek is nie 'n enkele eksemplaar gevind wat 
geotrope blomme besit het nie. Dit kon egter vasgestel word dat die ou 
blomme en veral later die vrugte deur hulle eie gewig na die grond sak. 
Na bevrugting vind baie keer nog `n verlenging van die vrugsteel plaas. 
Dit geskied egter eweredig dwarsdeur die steel en kan dus geen geotrope 
groei van die vormende vrug veroorsaak nie. 

Laastens is SCHWANTES van mening dat in die genus onder be- 
spreking regopgroeiende en liggende vorms onderskei kan word. 

Alle eksemplare wat tydens hierdie studie ondersoek is, was rosetplante 
wat in die oksels van hulle blare eenjarige stingels gevorm het wat liggend 
en sappig was. Regopgroeiende plante wat tot hierdie genus behoort, is 
dus nooit gesien nie. 

Met die vergelyking van eksemplare uit verskillende dele van die 
areaal was dit opvallend in hoe `n groot mate hulle sowel morfologies 
asook anatomies ooreengekom het. Slegs ten opsigte van die grootte van 
sekere organe, veral die blomme, is 'n mate van variasie vasgestel. 

Alle plante wat in die natuur aangetref is, het onder feitlik identiese 
toestande gegroei en geen ekologiese vorms kon onderskei word nie. 

Alle bekende eksemplare van die genus onder bespreking word dus 
beskou as behorende tot een soort, naamlik $. tripolium (L.) L.Bol. 


ORGANOGRAFIE. 


Hieronder word enkele morfologiese aspekte bespreek wat nie in die 
taksonomiese beskrywing genoem. word nie. 

Wortelspruit: Uit knoppe op wortels wat dig onder die oppervlakte 
groei, kan wortelspruite ontwikkel. Aanvanklik eindig hulle in twee 
kort, vlesige blare en is kleurloos en met skubbe bedek. Later word 
hulle as deur ’n laag kurk omsluit en die skubbe val af. -Uit die punt van 
die wortelspruit ontwikkel `n normale blaarroset. Die spruite is kort en 


geen eksemplaar langer as 5 cm. is waargeneem nie. Die wortelspruite ` 


vorm, sover bekend, geen wortels nie en dien dus blykbaar nie vir vegeta- 
tiewe voortplanting nie. 

Blaarstand: Die blare is in `n min of meer duidelike 2/5-spiraal gerang- 
skik. In die blaarrosette op die oorblywende stingels word die spiraal 
moeilik bepaal. Op die eenjarige stingels is die blare soms skynbaar 

teenoorstandig omdat die lit tussen twee agtereenvolgende blare nie 
verleng nie. Die blare van so 'n blaarpaar ontstaan egter na mekaar en 
by noukeurige ondersoek kon altyd vasgestel word dat een blaar effens 
hoër as die ander ingeplant is. 

Blom: Die blomme word een-een aan die punte van die hoofas en 
sytakke van die eenjarige stingels gedra. Geen hoogteblare kan onderskei 
word nie. Die spiraal waarin die kelkblare gerangskik is, is `n direkte 
voortsetting van die spiraal van die loofblare. Die kelkblare, kroonblare, 
staminodia en meeldrade is op 'n kort asbeker ingeplant. 

Saadknop: Die saadknoppe is amfitroop (omskrywing van GOEBEL, 
1923). Hulle word op `n lang naelstring gedra en besit twee integumente. 
Die mikropiel word slegs deur die opgeswelde punte van die binneste 
integument gevorm. Die buitenste integument is duidelik korter as die 
binneste. 

Vrug (Fig. 1): Na bestuiwing kan die blomsteel nog aansienlik verleng. 
Die vrugstele is dus gewoonlik langer as die blomstele. Die vrug is 'n 
doosvrug wat in sy vorm min of meer ooreenstem met die vrugbeginsel 
maar wat laasgenoemde in grootte oortref. In die rypwordingsproses 
droog die vrug volledig uit en die bokant daarvan word duidelik keël- 
vormig. 

Die ryp vrug bars oop deurdat die driehoekige kleppe (Fig. 1, k), wat 
gesamentlik die keëlvormige top van die vrug gevorm het, van mekaar 


Fıc. 1. Ryp, oopgebarste vrug van S. tripolium. 
a, as; ap, aanhegtingspunt van tussenskot; e, endokarp; f, funikulus; k, klep; 
0, opening van saadsakkie; s, vrugsteel; t, tussenskot; v, vrughok; vb, vrug- 
blaar. 

losskeur en ver terugbuig. Hulle bly in hierdie posisie en die vrug sluit 
nie weer nie. Die aantal kleppe kom ooreen met die aantal vrugblare 
waaruit die vrug opgebou is. 

Die vrughokke (Fig. 1, v) word elk gevorm deur een vrugblaar (Fig. 1, 
vb). Die vrug is hoksplitsend. Gevolglik bars die kleppe langs die middel- 
lyn van die vrughok oop en die mediaan van elke klep stem ooreen met 
`n tussenskot (Fig. 1, t). Elke klep is dus saamgestel uit twee helftes wat 
afkomstig is van naburige vrugblare. 

Die vrughokke is aan hulle binnekant volledig uitgevoer met 'n dun, 
perkamentagtige laag wat as endokarp bestempel kan word. Hierdie 
endokarp bestaan uit een laag selle met verhoute, gekartelde wande en 
oortrek die bodem en die wande van die vrughok asook die twee helftes 
van die twee kleppe wat gesamentlik die vrughok bedek. Solank die 
vrug toe is, is die endokarp op die tussenskotte feitlik aaneenlopend met 
dié op die kleppe. Net op die plek waar die tussenskot teen die klep raak, 
is die endokarp onderbreek. 

Op elke klep van `n oopgebarste vrug is twee aparte stukke endokarp 
sigbaar (Fig. 1, e). L. BOLUS (1928) het hierdie endokarpstukke as 
„broad, horny keels” beskryf. (,Keel” of ,,kiel” is terme wat algemeen 
gebruik word vir die higroskopiese kiele wat die oop- en toegaan van die 
meeste vrugte van die Mesembryanthemeae teweeg bring.) 

STRAKA (1955) bestempel die endokarplae op die kleppe as ,,Quell- 
flächen” (swelvlakke). Hierdie vlakke bewerkstellig volgens STRAKA 
die oopbars van die vrug deurdat hulle 'n enkele keer onder vogtige 
toestande uitsit. As die vrug eenmaal oop is, behou die swelvlakke hulle 
nuwe vorm en word nie meer beinvloed deur vogtigheid nie. Sodoende 
bly die vrug permanent oop. 

Die vrugte bars oop op warm, droë dae vanaf November tot Januarie. 
Onder eksperimentele toestande het `n droë atmosfeer die oopgaan van 
vrugte bevorder terwyl vogtigheid dit sterk vertraag het. Daar word 
gevolglik aangeneem dat die endokarp op die kleppe nie soos in die 
meeste ander vrugte van Mesembryanthemeae tot higroskopiese kiele 
gewysig is nie. 

Die tussenskotte in die vrug (Fig. 1, t) staan keëlvormig bo die vlak 
uit waarop die kleppe ingeplant is. Die tussenskotte bestaan elk uit twee 
endokarplae van naburige vrughokke wat deur uitgedroogde parenchy- 
matiese weefsel aanmekaar gehou word. In die middel van die vrug is 
die tussenskotte gewoonlik los van mekaar en daar is dus in die ryp vrug 
feitlik geen tekens meer van `n deurgaande sentrale as nie. In Fig. 1 is 
die tussenskot op linkerhand heeltemal los van die ander terwyl die 
orige vier tussenskotte twee-twee in die middel van die vrug aan mekaar 
vas is, Die asweefsel wat in die vrugbeginsel deurgaans parenchymaties 


Skiatophytum L. Bol.; `n Morfologies-Taksonomiese Studie. 93 


is, droog totaal uit en is soms nog as 'n swart, draadvormige struktuur 
in die middel van die vrug sigbaar (Fig. 1, a). 

Aan die basis van elke klep is `n gedeelte van die vrugwand verhout. 
In die middel van hierdie verhoute stuk is die boonste gedeelte van die 
tussenskot vasgeheg. Aan weerskante van die aanhegtingspunt (Fig. 1, ap) 
is 'n opening (Fig. 1, o) wat lei na `n sentrale holte in die genoemde verhoute 
stuk van die vrugwand. In hierdie holtes wat SCHWANTES (1951) 
.samentaschen” (saadsakkies) noem, word daar gewoonlik `n enkele 
saad aangetref. (Die ontstaan van die saadsakkies word kortliks by die 
ontogenie van die blom beskryf). Die opening van die saadsakkies is 
klein en die ingehokte sade kom eers vry nadat die verhoute vrugwand- 
gedeelte verrot het. Hierdie verrottingsproses duur onder normale 
toestande minstens een tot twee jaar. 

SCHWANTES (1929) het vir die eerste keer waargeneem dat by die 
vrugte van sowel Skiatophytum asook dié van 'n paar ander Mesem- 
bryanthemeae sade in holtes in die vrugwand voorkom. Hierdie verskynsel 
het hy ,,Paraspermie” genoem. 

SCHWANTES (1951) meen dat die vrugte van Skiatophytum betreklik 
maklik in deelvruggies uitmekaar val. So `n opsplitsing van vrugte is 
nog nie waargeneem nie. Eers in die laaste stadia van verrotting val die 
vrug in stukke uitmekaar waarvan die vyf verhoute gedeeltes met die 
saadsakkies daarin die grootste en mees permanente is. 


SAAD EN ONTKIEMING. 


Die rooibruin tot swart sade is niervormig en is meestal effens langer 
as 2mm. Hulle is lateraal afgeplat. Die mikropiel en die hilum lê direk 
by mekaar en wel op die een pool van die saad. Die saadhuid bestaan uit 
drie lae selle. Die buitenste laag word gevorm deur groot, dikwandige, 
horlosieglasvormige selle wat tannienverbindings bevat. Die twee 
binneste lae is dun en hulle selwande is effens verhout. Die saad word 
bedek deur 'n kutikula. 

Die hele embrio is oortrek met `n dun, deurskynende vliesie bestaande 
uit dunwandige reghoekige selle. Dit is 'n oorblyfsel van die feitlik opge- 
bruikte endosperm. HUBER (1924) het by alle Mesembryanthemeae wat 
hy ondersoek het, gevind dat hierdie endospermvliesie slegs die kiem- 
worteltjie bedek. Hierdie waarneming kan nie op die sade van Skiato- 
phytum toegepas word nie. Die binneste dun laag van die saadhuid wat 
moontlik met die endosperm verwar kan word, vorm egter in die sade 
van die genoemde genus `n mussie rondom die kiemworteltjie. 

Die grootste gedeelte van die saad is gevul met 'n wit, melerige 
perisperm. Dit bevat groot hoeveelhede van besonder klein setmeel- 

korrels. Die perisperm omsluit die embrio volledig behalwe op die plek 
waar die kiem met sy omringende endospermlaag in kontak met die 


saadhuid is. 


Fic. 2. Stadia in die blomontogenie van S. tripolium: 
A. Vegetasiepunt van jong blomknop van bo; kelkblare skematies. 
B. Soos A, op later stadium met stervormige vrugbeginselanlage. 
C. Lengtedeursnee deur blomknop op effens later stadium as B. 
D. Soos C, op later stadium; vrugbeginsel nog bostandig. 
E. Soos D, op later stadium; eerste saadknopanlages op plasenta. 
F. Soos E, blomknop amper volwasse; vrugbeginsel onderstandig. 
a, as; an, anlage van saadknop; k, kelkblaar; kr, kroonblaar; m, meeldraad; 


ma, anlage van meeldraadkrans; p, plasenta; s, staminodium; ss, saadknop in 
saadsakkic; st, stempel; v, vrugblaar; vb, anlage van vrugbeginsel; vh, vrughok. 


ee EE EE 

Saailinge is verskeie kere in die veld gevind en wel vanaf Februarie 
tot Mei. Die kiemkrag van sade wat uitgesaai word, is egter baie laag. 
Deur die sade met 5—30% swaelsuur te behandel, is ontkieming nie 
bevorder nie. Sade wat vir 4—5 uur met 'n 50%, KOH -oplossing behandel 
is, het na enkele dae normaal ontkiem. 


ONTOGENIE VAN BLOM. 
(Fig. 2) 


Kelk: Die vyf anlages van die kelkblare ontstaan na mekaar en wel in 
sulke posisies dat hulle die 2/5-spiraal waarin die loofblare gerangskik is, 
voortsit. Volgens HUBER (1924) ontstaan die ,,blomdekblare” (kelkblare) 
van die Mesembryanthemeae uit twee verskillende blaarkranse. HAGEN 
(1873) en WINKLER (1957) het by die deur hulle ondersoekte soorte 
vasgestel dat die kelkblare soos by Skiatophytum in `n 2/5-spiraal gerang- 
skik is. 

Meeldraadkrans: Sodra die blomvegetasiepunt volledig deur die kelk- 
blare bedek word, ontstaan daarop gelyktydig vyf meer of minder 
duidelike heuweltjies wat met die kelkblare afwissel. Op hierdie heuweltjies 
ontstaan die eerste anlages van die meeldraadkrans. Die ontwikkeling 
van anlages vind later ook in die sektore van die kelkblare plaas tot 
uiteindelik ’n breé kring van meeldraadanlages gevorm word (Fig. 2, B, 
ma). Op hierdie stadium lyk alle anlages nog eenders en dit is onmoontlik 
om te sé watter van hulle oorsprong sal gee aan meeldrade, staminodia of 
kroonblare. Die ontwikkeling van die anlages vind progressief van binne 
na buite plaas. Die binneste ontwikkel tot meeldrade en die buitenste 
tot kroonblare terwyl die anlages tussenin tot lynvormige staminodia 
ontwikkel (Fig. 2, D, m, kr, s). 

Met die verloop van die blomontwikkeling word die vegetasiepunt 
aansienlik breër en die perifere gedeeltes daarvan word opgestoot tot `n 
kort asbeker (Fig. 2, F, ab) waarop die kelkblare ingeplant is. Met hierdie 
weefselverskuiwing word ook die meeldrade, staminodia en kroonblare 
uit hulle horisontale posisie verplaas en kom uiteindelik op die binnewand 
van die kort asbeker te staan. 

Vrugbeginsel: Feitlik gelyktydig met die eerste meeldraadanlages word 
rondom die senter van die blomvegetasiepunt, wat intussen plat geword 
het, vier tot sewe tangensiaal verlengde bultjies gevorm. Hierdie bultjies 
(Fig. 2, A, v) is die anlages van die vrugblare. Met hulle verdere ont- 
wikkeling word die groei van hulle adaksiale kante gestrem. Gevolglik 
ontstaan aan die binnekant van elke vrugblaaranlage `n holte, die anlage 
van die vrughok (Fig. 2, A, vh). Die vrugblaaranlages vou nou toe deur- 
dat hulle rande sentripetaal verleng en in die middel van die vegetasiepunt 

met mekaar vergroei. By die punt waar hulle verenig ontstaan die anlage 
van die sentrale as (Fig. 2, B, a). Op hierdie stadium het die vrugblaar- 
anlages ook lateraal met mekaar vergroei en vorm nou gesamentlik die 
anlage van die vrugbeginsel (Fig. 2, B, vb). 

Die perifere gedeeltes van die vrugbeginselanlage begin nou baie 
vinniger ontwikkel as die sentrale deel. Hulle groei opwaarts en terselfder- 
tyd sentripetaal in die rigting van die as wat intussen ook verleng het 
(Fig. 2, C, a). Uiteindelik ontmoet hulle in die senter van die vrug- 
beginselanlage waar hulle met mekaar en met die as vergroei. Vanaf die 
plek waar hulle met mekaar versmelt, groei elke vrugblaar uit tot ’n 
elsvormige struktuur wat later tot 'n stempel ontwikkel (Fig. 2, D, st). 
Deurdat die laterale gedeeltes van die vrugblare met die res van die 
vrugbeginselanlage opwaarts gegroei het, het tussenskotte ontstaan wat 
die vrugbeginsel in aparte hokke verdeel. 

Op hierdie stadium is die sentrale as van die jong vrugbeginsel min of 
meer keélvormig (Fig. 2, D, a). Die wande van die vrugbeginsel is naastenby 
parallel met die as en gevolglik is die jong vrughokke in ’n radiale lengte- 
deursnee deur die blomknop skuins vertikaal afgeplat (Fig. 2, D, vh). 

Deur `n groeiverskynsel waarvan al by die bespreking van die ont- 
wikkeling van die meeldraadkrans melding gemaak is, neem die hele 
blomknop nou vinnig in deursnee toe en word die perifere gedeeltes van 
die blombodem opgestoot. (Gevolglik neem die deursnee van die vrug- 
beginsel ook aansienlik toe en die buitewande van die vrughokke wat eers 
min of meer parallel was met die keëlvormige as (Fig. 2, D) neem nou ’n 
feitlik horisontale posisie in (Fig. 2, E en F). Die vrugbeginsel waarvan 
die grootste gedeelte bostandig was, word onderstandig. Die weefsel 
wat in die breë basis van die as geinkorporeer was, word na die bodem en 
later na die wande van die vrughokke verskuif. 

Terwyl die genoemde asweefsel verplaas word, ontstaan in die opper- 
vlakkige gedeeltes daarvan 'n plasenta. Die jongste plasentaweefsel wat 
as sulks beskou kon word, was vir die grootste gedeelte al bodemstandig 
maar ’n stuk daarvan was nog op die basale gedeelte van die as geleë 
(Fig. 2, D, p). Die eerste differensiasie van saadknoppe is waargeneem op 
'n plasenta wat in `n bodemstandige posisie was maar waarvan die 
buitenste gedeelte al wandstandig was (Fig. 2, E, p). Die eerste saadknop 
word op die plasentagedeelte naaste aan die as aangelê en die ontwikkeling 
van verdere saadknoppe vind van hieraf sentrifugaal plaas. In die vol- 
wasse vrugbeginsel word die oudste saadknoppe dus onder in die vrug- 
hokke aangetref en die jongstes bo. 

Op 'n betreklik laat stadium in die ontwikkeling van die vrug neem 
die boonste gedeeltes van die plasenta vinnig in dikte toe. As gevolg 
hiervan ontstaan holtes aan weerskante van elke tussenskot (Fig. 2, F). 

In elk van hierdie holtes groei 'n enkele saadknop op ’n lang funikulus 
(Fig. 2, F, ss). (Die aanwesigheid van aparte hokke in die vrug word 
kortliks bespreek by die morfologie van die volwasse vrug.) 


TAKSONOMIESE BESKRYWING. 


SKIATOPHYTUM 


L. Bolus in S. Afr. Gdng. Country Life 17: 435 (1927); L. Bolus, Notes on Mes. 
1: 134 (1928); von Poellnitz, Repert. Nov. Spec. 32: 67 (1933); Jacobsen, 
Repert. Nov. Spec. 106: 191 (1938); L. Bolus in Adamson & Salter, Fl. 
Cape Peninsula 375 (1950); Herre & Volk, Grundl. Fortschr. Garten Weinb. 
84: 58 (1950); Phillips, Gen. S. Afr. Fl. Pl. ed. 2: 316 (1951). 

Gymnopoma N. E. Brown in Gdnrs.’ Chron. 83: 194 (1928); Pax & 
Hoffman in Engler & Prantl., Nat. Pflanzenfam. 2. Aufl. 16C: 215 (1934); 
Goossens, S. Afr. Blompl. 148 (1940). 


Meerjarige, mesofitiese kruidgewasse. Wortel dik, vlesig, min vertak. 
Twee tipes stingels: 1. Oorblywend, baie kort, steriel; 2. Eenjarig, sappig, 
liggend met lang litte. Blare sittend, afwisselend tot skynbaar teenoor- 
standig, plat, slap, sonder steunblare. Blomme tweeslagtig, reëlmatig, 
enkelstandig, eindstandig. Kelkblare 5, vry, ongelyk, staan op kort 
asbeker. Kroonblare baie, vry, lynvormig, skerp. Staminodia baie, vry, 
draadvormig. Nektaarkliere in `n aaneenlopende kring. Meeldrade baie, 
draadvormig. Style 4 tot 7, elsvormig. Vrugbeginsel onderstandig, 4- tot 
7-hokkig; plasenta wandstandig. Vrug `n omgekeerd keélvormige doos- 
vrug met 4 tot 7 vrughokke en kleppe; vrughokke diep en oop, kleppe 
sonder kiele of klepvlerke; vrug bars met kleppe oop as dit ryp is, bly 
oop. Sade niervormig, afgeplat, oppervlakte vratjiesagtig. 


Monotipies. 


S. tripolium (L.) L. Bolus in S. Afr. Gdng. Country Life 17: 435 (1927); L. Bolus, 
Notes on Mes. 1: 134 (1928); Von Poellnitz, Repert. Nov. Spec. 32: 67 (1933); 
Jacobsen, Repert. Nov. Spec. 106: 191 (1938); L. Bolus in Adamson & Salter, 
Fl. Cape Peninsula 375 (1950). 

Mesembryanthemum tripolium Linn. in Sp. Pl. 481 (1753); Miller, 
Gdnrs. Dict. ed. 8 (1786); Haworth, Observ. on gen. Mes. 122 (1794); 
Willdenow, Sp. Pl. 1030 (1797—1810); Haworth, Miscellania nat. 49 (1803); 
Haworth, Synopsis plant. succ. 167 (1821); de Candolle, Prodr. 450 (1828); 
Salm-Dyck, Monogr. gen. Aloes et Mes., par. 64 (1836—49); Sonder in 
Harvey dæ Sonder, Fl. Cap. 2: 458 (1894). 

Mesembrianthemum tripolium Linn., Berger, Mes. u. Port. 42 (1908). 

Gymnopoma tripolium N. E. Brown in Gdnrs.’ Chron. 83: 194 (1928); 
Pax & Hoffman in Engler & Prantl, Nat.Pflanzenfam. 2. Aufl. 160: 215 
(1934). 

Mesembryanthemum expansum non Linn. Thunberg, Fl. Cap. ed. 2: 417 
(1823). 


Afbeeldings: Plukenet, Mantissa, tab. 329 fig. 4 (1700); Dillenius, Hort. Elth., 
tab. 179 fig. 220 (1732); Bradley, Hist. Succ. PL, tab. 47 (1739); Salm-Dyck, 
Monogr. gen. Aloes et Mes., par. 64 (1836—49); Berger, Mes. u. Port. 43 
(1908); L. Bolus, Notes on Mes. 1: 15 (1928); Schwantes, Matt. Inst. allg. 
Bot. Hamburg 8: 162, 163 (1929); Schwantes, Matt. bot. Mus. Univ. Zürich 
193: 32, 33 (1951); Straka, Nova Acta Leopold., fige. 7, 8, 16—19, 21, 69—74, 
100 (1955). 


98 The Journal of South African Botany. 


Meerjarig, gekweekte eksemplare soms tweejarig. Oorblywende stingel, 
is bogronds 1-0—1-8 em. lank, dra 'n roset van blare maar nooit blomme 
nie; in ouer plante word gedeeltes van die oorblywende stingel ook 
ondergronds aangetref waar dit verlengde litte besit en verkurkte oor- 
blyfsels van rosetblare dra. Eenjarige stingels staan in oksels van roset- 
blare, is 10—100 cm. lank, -7—--8 em. dik en dra blare, blomme en sy- 
takke. Blare omgekeerd lansetvormig tot lanset-spatelvormig, stomp tot 
taamlik skerp, aflopend tot `n gegroefde, stingelomvattende, gevleuelde 
blaarsteel, gaafrandig tot effens gekartel; rosetblare 6—22 cm. lank, 
1-5—-3-4 cm. breed en -3—-4 cm. dik: blare op eenjarige stingel 4—11 em. 
lank, 1-0—2-5 cm. breed en -2—-3 em. dik. Blom 3—5 em. in deursnee; 
steel 1-5—11 cm. lank. Kelkblare: Buitenste twee min of meer loof- 
blaaragtig, driehoekig, 1:0—2-3 em. lank; derde kelkblaar effens korter, 
min of meer driehoekig, met een vliesige rand wat deur die rand van die 
buitenste kelkblaar bedek word: die binneste twee ovaalvormig tot amper 
rond, met breë vliesige rande en `n dorsale uitsteeksel, totale lengte 
1-0—1-3 em. Kroonblare wit, -9—I1:7 em. lank en -05—-1 em. breed, 
ewelank of weinig langer as kelkblare. Staminodia wit, -7—1-4 cm. 
lank en -025—-05 em. breed. Meeldrade -6—-7 cm. lank. Style 4—7 
meestal 5, -6—-7 em. lank. Vrugbeginsel skerp 5-hoekig, riwwe op hoeke 
met of sonder tandjies; bokant vlak keélvormig, deursnee 1:-0—1-9 em. 
Vrug 5-hoekig, 1-6—2-4 em. in deursnee: ‘steel 3-0—16-0 cm. lank; 
kleppe -5—-7 cm. lank en -5—-6 cm. breed aan basis; vrughokke 
1-1—1-4 em. diep; tussenskotte staan keélvormig oor die vlak uit waarin 
die kelkblare ingeplant is. Saad -18—-22 em. lank. 

Bloeiperiode: Augustus—Desember. 

PIKETBERG: Pickeniers Pass, 1910, Pearson 5209 (BOL); hills W. 
of Moutons Vlei, Piquetberg Range, 1934, Pillans 7737 (BOL). 

PAARL: Simonsberg, 1953, Goldner STE 27597, 27598; La Motte, 
Franschhoek, Sept. 1954, Leistner STE 27607, 27612, 27613. 

STELLENBOSCH: Near Millstream, Stellenbosch, 1924, Duthie 1571 
(STE); Suikerbosrand, Vlottenberg, Nov. 1953, Leistner STE 27601— 
27604; Jonkershoek, Des. 1954, Leistner STE 27608—27611. 

KAAP: Blinkwater Ravine, Table Mountain, 1939, Salter s.n. (BOL). 

WYNBERG: Orange Kloof, Table Mountain, 1892, H. Bolus 7930 
(BOL); behind Hout Bay Hotel, 1897, Wolley Dod 3509 (BOL); growing 
wild at Kirstenbosch, 1927, Lavis s.n. (BOL); Kirstenbosch, Nov. 1953 
Leistner STE 27599, 27600. 

CALEDON: Bettiesbaai, rivierbedding onderkant brug, Nov. 1953, 
H. Meyer STE 27605. 

SINE LOCO: Dillenius, Herb. Sherard. 479 (OXF); Drege sn. (K): 
Leipoldt s.n. (BOL): Thunberg s.n. (S). 

Die genus is endemies in die suidwestelike distrikte van die Kaap- 
provinsie. Vir spesifieke vindplekke word verwys na die lys van onder- 
soekte herbariumeksemplare in die voorafgaande paragraaf. Plekke waar 
Skiatophytum al gevind is maar waarvandaan geen herbariumeksemplare 
ondersoek is nie, is die volgende: 

CLANWILLIAM: Oliphants River Valley nr. Warm Baths, Stephens 
7176 (N. E. BROWN, 1928). 

TULBAGH: Tulbagh Waterval (tuineksemplaar). 

PAARL: ,,Prope Tois Kloof”—waarskynlik naby die huidige Du 
Toitskloof (THUNBERG, 1823). 

KAAP: ,,Prope Rietvalley’’—moontlik naby Milnerton (HARVEY & 
SONDER, 1894). 

Plante wat in die natuur aangetref is, het almal onder feitlik dieselfde 
toestande gegroei wat kortliks as volg saamgevat kan word: (1) Reénval 
tussen 50 en 100 em. per jaar, (2) aan die voet van berge of teen berghange, 
maar nooit hoér as 250 m. vanaf die voet van die berg nie, (3) langs of 
naby 'n stroom wat dwarsdeur die jaar water hou, (4) humusryk sand- 
grond, (5) skaduwee vir minstens ’n gedeelte van die dag. Hierdie waar- 
nemings dui daarop dat die genus ’n beperkte toleransie besit. 

Die verspreidingsgebied van die geslag stem ongeveer ooreen met die 
streek van die Boland wat `n jaarlikse reënval van tussen 50 en 100 cm. 
het. Die toestande in hierdie streek voldoen egter nie deurgaans aan die 
habitatsvereistes van die genus nie. Dit toon dus binne sy areaal ’n 
diskontinue verspreiding. In die volgende distrikte wat almal binne die 
verspreidingsgebied van die genus lê, is dit nog nie versamel nie: Malmes- 
bury, Wellington, Worcester, Bellville, Simonstad en Somerset Wes. 

Hoe die diskontinue verspreiding van die genus ontstaan het, is nie 
met sekerheid te sê nie. `n Moontlike verklaring is dat die watervoorrade 
in die suidwestelike streke van Kaapland in vroeër pluviale periodes 
groter was as wat dit vandag is. Onder sulke toestande kon die genus 
groot gedeeltes van die Boland, insluitende die vlaktes, bewoon. Conicosia 
N.E.Br. en Carpanthea N.E.Br., twee geslagte wat met Skiatophytum 
verwant is maar wat `n groter toleransie toon, is vandag nog wyd versprei 
in die suidwestelike streke van Kaapland. Deur die toenemende ariditeit 
in hierdie gebied was Skiatophytum genoodsaak om na vogtiger staanplekke 
terug te trek waarin dit vandag uitsluitlik aangetref word. 


VERWANTSKAP. 


SCHWANTES (1947) en STRAKA (1955) plaas Skiatophytum en die 
drie ander geslagte van die Mesembryanthemeae wat gekenmerk word 
deur vrugte met saadsakkies en bodem- of wandstandige plasentas, in 
die tribus Apatesieae Schwant. 

Die belangrikste kenmerke van die vier geslagte in hierdie tribus is 
soos volg: 

1. Apatesia N.E.Br.—EKenjarige kruidgewas; blare weinig sappig, 
afgeplat; blomme enkelstandig, geel; vrugbeginsel skottelvormig; vrug `n 
higroskopiese doosvrug met (7)—9—(16) hokke; kolumella (asweefsel in 
volwasse vrug) goed ontwikkel. 

2. Conicosia N.E.Br.—Meerjarig; oorblywende stingel bogronds uiters 
kort, dra `n roset van sappige blare en lang, liggende eenjarige stingels; 
blomme enkelstandig, geel, uitsluitlik op eenjarige stingels; vrugbeginsel 
skottelvormig; vrug `n nie-higroskopiese doosvrug met 10—20 hokke wat 
neiging tot splitsvrug toon; kolumella goed ontwikkel. 

3. Herrea Schwant.—Stem in alle belangrike kenmerke met Conicosia 
ooreen maar vrug altyd ’n nie-higroskopiese splitsvrug; kolumella meestal 
goed ontwikkel. 

4. Skiatophytum L.Bol.—Vegetatief soos Conicosia en Herrea maar 
blare plat; blomme enkelstandig, wit; vrugbeginsel omgekeerd keélvormig; 
vrug 'n nie-higroskopiese doosvrug met (4)—5—(7) vrughokke, toon geen 
neiging tot splitsvrug nie; kolumella swak ontwikkel of afwesig. 

SCHWANTES (1947) plaas Skiatophytum, Conicosia en Herrea in 
die subtribus Conicosiinae en Apatesia in `n aparte subtribus A patesiinae 
Schwant. STRAKA (1955) groepeer Apatesia, Conicosia en Herrea saam 
onder die Apatesiinae en skep 'n nuwe subtribus Skiatophytinae waaronder 
net Skiatophytum resorteer. 

Van hierdie twee indelings word dié van STRAKA as ’n beter weer- 
gawe van die natuurlike verwantskapsverhoudings beskou. 

Die plasing van Skiatophytum in `n aparte subtribus word aanvaar 
omdat dié genus ten opsigte van die volgende kenmerke van die ander 
genera van die Apatesieae verskil: 

1. Aantal vrughokke; 2. vruganatomie (STRAKA, 1955); 3. vorm 
van vrugbeginsel; 4. kolumella; 5. blomkleur. 

Die genus wat naaste aan die Apatesieae staan, is Carpanthea N.B.Br. 
Die belangrikste kenmerke van hierdie geslag is die volgende: Eenjarige 
kruidgewasse wat op ’n vroeë stadium moeilik te onderskei is van jong 
eksemplare van Skiatophytum; blomme geel, toon groot ooreenkomste met 
dié van Apatesia; vrugbeginsel skottelvormig; vrug 'n higroskopiese 
doosvrug met 10—20 hokke en saadsakkieagtige strukture; kolwmella 
goed ontwikkel. 


SUMMARY. 


1. Skiatophytum is a genus of the Mesembryanthemeae (Aizoaceae). 
The variation in the genus is of such a nature that only one species can 
be recognized: S. tripolium (L.) L.Bol. 

2. S. tripolium is a perennial mesophytic herb. Superficial roots can 
form suckers from adventitious buds. A rosette of leaves is borne on a 
short, perennial, sterile stem. Prostrate annual stems originate in the 
axils of the rosette leaves. The leaves on annual and perennial stems are 
arranged in a 2/5 spiral. Leaves on the annual stem are sometimes 
apparently opposite. The valves of the fruit are devoid of expanding 
keels and the fruit is non-hygroscopic. 

3. The percentage germination of untreated seeds is very low. Seeds 
treated with a 50 per cent. KOH solution for 4—5 hours germinate within 
a few days. The entire embryo, not only the radicle, is enclosed in a thin 
layer of endosperm. 

4. The sepals are arranged in a 2/5 spiral which is continuous with 
that of the leaves. The androecium is initiated in the five sectors of the 
growingpoint that alternate with the sepals. Several whorls of staminal 
primordia are formed later. The inner whorls are differentiated into 
stamens, the outer into petals whilst the primordia between them develop 
into staminodes. The placenta is initiated in a more or less basal position. 

5. A taxonomic description is given (including synonomy, localities 
and reference to illustrations). 

6. S. tripolium is endemic in the Southwestern Cape Province. The 
tolerance of the species is very limited and its distribution is discontinuous. 

7. The genus is classified under the tribe Apatesieae Schwant. and 
should be placed in the subtribe Skiatophytinae Straka. 

